སྐབས་དེར་བུད་མེད་ཉེན་རྟོག་པ་དེ་ཡོང་ནས་ང་ལ་ལུས་བཤེར་བྱས་པ་ན།ངས་ང་ས་གཞན་དུ་འཁྲིད་པར་དོགས་ནས་དྲིས་པ་ཡིན།མོས་འདི་ནི་བཀག་བསྐྱིལ་ཁང་གི་འགྲོ་ལུགས་ཡིན་པ་ལས།ས་གཞན་དུ་འཁྲིད་པའི་ངེས་པ་མེད་ཅེས་བཤད།དེ་མ་ཐག་ངའི་དངུལ་ཐོ་ལས་ད་དུང་སྒོར་ཉེར་བརྒྱད་ཡོད་པ་ཡིད་ལ་དྲན་ནས་སྒྲོལ་མ་སྐྱིད་ལ་བཞག་པ་ཡིན།ཕྱིས་སུ་བཀག་བསྐྱིལ་ཁང་གིས་བཙོན་མ་ཕན་ཚུན་བར་སྒོར་མོ་བསྐོར་མི་ཆོག་པར་ཁ་གཡར་ནས་གཞུང་བཞེས་བྱས་ཚུལ་ཞིག་ཐོས།ཡང་བཙོན་མོ་ཚོའི་རེ་བ་ལྟར་ང་འགྲོ་ཁར་ཁོ་ཚོར་བྲིས་པའི་ཁ་པར་ཨང་གྲངས་དེ་ལའང་བཙོན་བདག་མས་བདག་པོ་བརྒྱབ་པ་དང་།མི་ཞིག་གིས་ཨང་གྲངས་དེ་གར་སོང་དྲིས་པར།ཚེ་རིང་སྒྲོལ་མས་དྲང་མོར་བཤད་པ་ན།ཨེན་ཙམ་གྱིས་བཙོན་བདག་མས་བརྡུང་སོང་ཟེར།